**Проект**

**ПРАВИЛНИК**

**ЗА УСТРОЙСТВОТО, ОРГАНИЗАЦИЯТА И ДЕЙНОСТТА НА КОНСУЛТАТИВНИЯ СЪВЕТ ПРИ ИЗПЪЛНИТЕЛНАТА АГЕНЦИЯ ЗА БЪЛГАРИТЕ В ЧУЖБИНА**

**Глава първа**

**ОБЩИ РАЗПОРЕДБИ**

**Чл. 1.** С правилника се определят устройството, организацията и дейността на Консултативния съвет при Изпълнителната агенция за българите в чужбина.

**Чл. 2.** (1) Консултативният съвет при Изпълнителната агенция за българите в чужбина е експертно консултативно звено, което се произнася с мотивирано положително или отрицателно становище относно българския произход на молителя в двумесечен срок от възлагането. При изготвянето на становището следва да се има предвид дали молителят ползва български език, самоопределя ли се като лице от български произход, както и дали за него е налице поне едно от следните обстоятелства, определени в чл. 29, ал. 6, т. 1 – 3 от Закона за българското гражданство” (наричан по нататък „ЗБГ“).

 (2) Становище от Консултативния съвет се дава при възлагане от страна на министъра на правосъдието в производството по чл. 15, ал. 1, т. 1 от ЗБГ.

 (3) Преди да възложи на Консултативния съвет да установи дали молителят има български произход, компетентният орган по ал. 2 задължително извършва справка в електронния регистър по чл. 38а от ЗБГ относно наличие на информация за български произход на лицето или неговите възходящи, която прилага към преписката.

**Глава втора**

**УСТРОЙСТВО НА КОНСУЛТАТИВНИЯ СЪВЕТ**

**Чл. 3.** (1) Консултативният съвет се състои от председател и членове. Работата на съвета се координира от секретар.

(2) Председател на съвета е изпълнителният директор на Агенцията, който не участва в гласуването. В отсъствие на председателя неговите функции се изпълняват от заместник-изпълнителния директор на Агенцията.

 (3) Консултативният съвет заседава в състав от 9 членове с право на глас, в който се включват:

1. по един представител на Министерството на правосъдието, Министерството на външните работи, Министерство на вътрешните работи, Министерство на образованието и науката, Държавната агенция „Национална сигурност“ и Изпълнителната агенция за българите в чужбина;

 2. трима специалисти в областите история, балканистика, езикознание, културология, етнография, архивистика и/или други области, относими към дейността на Консултативния съвет.

(4) Министрите и ръководителите на ведомства предлагат по един основен и един резервен член по ал. 3, т. 1. Поименният състав на членовете по ал. 3, т. 1, включително резервните членове, се определя със заповед на изпълнителния директор на Агенцията.

 (5) Изпълнителният директор на Агенцията, след съгласуване с министъра на външните работи, със заповед утвърждава списък от деветима специалисти по ал. 3, т. 2.

(6) За всяко заседание на Консултативния съвет членовете на състава по ал. 3, т. 2 се определят от списъка по ал. 5 от изпълнителния директор на Агенцията, съобразно насрочените за разглеждане преписки.

(7) На заседанията на Консултативния съвет може да присъства представител на Президента на Република България без право на глас.

(8) Секретарят на Консултативния съвет е служител на Агенцията, определен със заповед на изпълнителния ѝ директор. Секретарят разпределя преписките на служители от специализираната администрация на Изпълнителна агенция за българите в чужбина за предварителна обработка по чл. 8, ал. 3, подготвя и организира провеждането на заседанията на Консултативния съвет, присъства на заседанията и изготвя протоколите от тях.

(9) Членовете на Консултативния съвет, които не са държавни служители или лица, работещи по трудово правоотношение в държавната администрация, получават възнаграждение за участието си в Консултативния съвет.

**Чл. 4.** (1) Промяна в поименния състав на член на съвета, който е представител на министъра на правосъдието, на министъра на вътрешните работи, на министъра на външните работи, на министъра на образованието и науката, на председателя на Държавната агенция „Национална сигурност“ и на изпълнителния директор на Изпълнителна агенция за българите, се извършва по реда на чл. 3, ал. 4, когато е налице някое от следните обстоятелства:

1. смърт;

2. при поставяне под запрещение;

3. прекратяване на служебното или трудовото правоотношение;

4. изменение на служебното или трудовото правоотношение, което възпрепятства участието в Консултативния съвет;

5. при оттегляне на оправомощаването му от страна на съответния орган по ал. 1;

6. при действия, противоречащи на професионалната етика и/или уронване на престижа на Консултативния съвет и/или Изпълнителна агенция за българите в чужбина.

(2) В 7-дневен срок от настъпване или узнаване на обстоятелството по ал. 1 изпълнителният директор на Изпълнителна агенция за българите в чужбина издава заповед за освобождаване на съответния член на Консултативния съвет.

(3) Член на Консултативния съвет по чл. 3, ал. 3, се освобождава при настъпване на някое от следните обстоятелства:

1. при смърт;

2. по негово искане;

3. при поставяне под запрещение;

4. при фактическа невъзможност да изпълнява задълженията си повече от 6 месеца;

5. при три отсъствия по неуважителни причини;

6. по преценка на председателя при наличие на важни причини;

7. при тежко нарушение или системно неизпълнение на задълженията си по повод участието в Консултативния съвет;

8. влизане в сила на присъда, с която лицето е осъдено на лишаване от свобода за умишлено престъпление от общ характер;

9. при действия, противоречащи на професионалната етика и/или уронване на престижа на Консултативния съвет и/или Изпълнителната агенция за българите в чужбина.

(4) В 7-дневен срок от настъпване или узнаване на обстоятелството по ал. 3 изпълнителният директор на Изпълнителна агенция за българите в чужбина издава заповед за освобождаване на съответния член на Консултативния съвет.

(5) В едномесечен срок от прекратяване на членството на дадено лице в Консултативния съвет, изпълнителният директор на Изпълнителна агенция за българите в чужбина издава заповед за утвърждаването на нов член на съвета, определен по реда на чл. 3, ал. 4 и ал. 5.

(6) Не участва в обсъждането на преписка и в произнасянето със становище по нея лице от състава на Консултативния съвет, което е заинтересовано от крайното решене, или има с някое от заинтересованите лица отношения, пораждащи основателни съмнения в неговото безпристрастие. При наличие на такова обстоятелство съответният член на Консултативния съвет е длъжен да го декларира писмено.

**Чл. 5.** Председателят и членовете на Консултативния съвет, както и всички служители, подпомагащи дейността му, са длъжни да пазят в тайна и да не разгласяват информацията, станала им известна при и по повод участието в дейността на Консултативния съвет или при и по повод подпомагането на неговата дейност, както и да не използват тази информация извън предназначението ѝ.

**Глава трета**

**ОРГАНИЗАЦИЯ И ДЕЙНОСТ НА КОНСУЛТАТИВНИЯ СЪВЕТ**

**Чл. 6.** (1) Консултативният съвет заседава един път в месеца.

(2) Председателят може да свиква и извънредни заседания на Консултативния съвет при необходимост.

(3) Заседанията на Консултативния съвет се провеждат в сградата на Изпълнителната агенция за българите в чужбина на бул. Княз Александър Дондуков 2А, гр. София.

(4) Участието на членовете в дейността на Консултативния съвет е лично. При обективна невъзможност да участват в заседанията на съвета членовете му се представляват от резервните членове.

(5) Членовете на Консултативния съвет могат да участват в заседанието чрез директна видеоконферентна връзка при наличие на уважителни причини и след разрешение на председателя на Консултативния съвет.

(6) По предложение на председателя съветът може да провежда заседания и дистанционно.

**Чл. 7.** (1) Заседанията на Консултативния съвет са редовни, ако присъстват най-малко 2/3 от членовете му или съответните резервни членове. В случаите, когато заседанието се провежда дистанционно, се осигурява пряко и виртуално участие на членовете на съвета или съответните резервни членове при спазване на изискванията за кворум.

(2) Решенията се приемат с явно гласуване и с мнозинство повече от половината от присъстващите членове.

(3) Консултативният съвет се произнася по преписките с мотивирано положително или отрицателно становище в двумесечен срок от постъпването им, като съобразява разпоредбата по чл. 29, ал. 6 от ЗБГ.

**Чл. 8.** (1) Министърът на правосъдието предоставя по електронен път достъп до цялата преписка с документите на лицето, за което се иска становище.

(2) Всички преписки в деня след предоставянето на достъп до тях се разпределят от секретаря на Консултативния съвет за обработка между служители от специализираната администрация на агенцията, определени със заповед на изпълнителния директор.

 (3) В 7-дневен срок от получаване на преписката, служителят по ал. 1 я обработва, като преглежда документите по преписката, систематизира данните за лицето и изготвя доклад по утвърдения от Консултативния съвет образец, който съдържа: имена, дата и място на раждане на лицето; имена, дата и място на раждане на възходящите на лицето; опис на приложените документи.

(4) В 7-дневен срок от получаване на доклада по ал. 3, секретарят насрочва преписката за разглеждане на заседание на Консултативния съвет и въвежда данните от доклада в съответния проект за протокол.

(5) В 14-дневен срок преди датата на съответното заседание на Консултативния съвет, секретарят изпраща на членовете на Консултативния съвет дневния ред и проекта на протокол за заседанието.

**Чл. 9.** (1) Разглеждат се всички преписки, насрочени за съответното заседание.

(2) По време на заседанието всички преписки са на разположение на членовете на Консултативния съвет за преглеждане на документите по тях.

(3) По всяка преписка се провежда дискусия и гласуване. Всеки от членовете на Консултативния съвет мотивира положителното или отрицателното си становище по преписката.

(4) За заседанията на Консултативния съвет се съставя окончателен протокол, в който се съдържат данните от проекта за протокол, проведените дискусии, гласуването и мотивите на членовете, както и мотивираното становище на Консултативния съвет. Окончателният протокол се подписва на място, непосредствено след заседанието, от присъстващите членове, председателя и секретаря на Консултативния съвет, а в случаите на участие в заседание чрез директна видеоконферентна връзка - в тридневен срок от провеждането на заседанието.

(5) Препис от протокола по ал. 4 се предоставя на поискалия становище орган в 7-дневен срок от подписването му.

(6) В срока по ал. 5 становището на Консултативния съвет се въвежда в Електронния регистър по чл. 38а от ЗБГ от определени със Заповед на изпълнителния директор на Изпълнителна агенция за българите в чужбина длъжностни лица.

(7) Изпълнителния директор на Изпълнителна агенция за българите в чужбина определя със заповед длъжностното лице, което осъществява контрол на дейността по ал. 6.

**Чл. 10.** Изпълнителния директор на Изпълнителна агенция за българите в чужбина изготвя годишен отчет за дейността на Консултативния съвет до края на месец март на следващата година и го представя на министъра на външните работи.

**Заключителни разпоредби**

**§ 1.** Този правилник се приема на основание чл. 29, ал. 7 от ЗБГ.

**§2.** В едномесечен срок, считано от датата на влизане в сила на този правилник, министърът на правосъдието, министърът на вътрешните работи, министърът на външните работи, министърът на образованието и науката, председателят на Държавната агенция „Национална сигурност“ и изпълнителният директор на Изпълнителна агенция за българите в чужбина, оправомощават по един свой представител и негов заместник в Консултативния съвет, а изпълнителният директор на Изпълнителна агенция за българите в чужбина за българите в чужбина сключва с членовете по чл. 3, ал. 3 гражданските договори.

**§3.** В 14-дневен срок от извършването на дейностите по §2, изпълнителният директор на Изпълнителна агенция за българите в чужбина утвърждава окончателно със заповед поименния състав на Консултативния съвет.

**§4.** В двумесечен срок от определяне на поименния му състав, Консултативният съвет приема с решение правила за прилагането на чл. 29, ал. 6 от ЗБГ.

**§5.** В двумесечен срок от определяне на поименния му състав, Консултативният съвет утвърждава с решение образец на доклада по чл. 8, ал. 3.